FI Euroopan unionin virallinen lehti L 93/58

KOMISSION ASETUS (EU) N:o 319/2014,

annettu 27 päivänä maaliskuuta 2014,

Euroopan lentoturvallisuusviraston perimistä maksuista ja palkkioista sekä asetuksen (EY) N:o 593/2007 kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 64 artiklan 1 kohdan,

on kuullut Euroopan lentoturvallisuusviraston hallintoneuvostoa,

sekä katsoo seuraavaa:

(1) Euroopan lentoturvallisuusviraston, jäljempänä ’virasto’, tulot muodostuvat unionin rahoitusosuudesta, asetuksen (EY) N:o 216/2008 66 artiklassa tarkoitettujen sopimusten sopimuspuolina olevien eurooppalaisten kolmansien maiden rahoitusosuudesta, maksuista, jotka hakijat suorittavat viraston myöntämistä, ylläpitämistä ja muuttamista todistuksista ja hyväksynnöistä, sekä palkkioista, jotka peritään julkaisuista, muutoksenhakujen käsittelystä, koulutuksesta ja muista viraston tarjoamista palveluista.

(2) Komission asetuksessa (EY) N:o 593/2007 (2) vahvistetaan viraston perimät maksut ja palkkiot. Hintoja on kuitenkin mukautettava, jotta voitaisiin säilyttää tasapaino virastolle asianomaisista sertifiointitehtävistä ja palveluista aiheutuvien kustannusten ja mainitut kustannukset kattavien tulojen välillä.

(3) Tässä asetuksessa säädetyt maksut ja palkkiot olisi määritettävä avoimesti, oikeudenmukaisesti ja yhdenmukaisesti.

(4) Viraston perimät maksut eivät saa vaarantaa alan eurooppalaisten yritysten kilpailukykyä. Lisäksi ne olisi määritettävä perustein, joissa otetaan asianmukaisesti huomioon pienten yritysten maksukyky.

(5) Vaikka siviili-ilmailun turvallisuus olisi asetettava etusijalle, viraston olisi pyrittävä kustannustehokkuuteen suorittaessaan sille kuuluvia tehtäviä.

(6) Yritysten maantieteellinen sijoittautuminen jäsenvaltioiden alueille ei saisi johtaa syrjintään niiden välillä. Sen vuoksi yritysten toimeksiannosta suoritettuihin sertifiointitehtäviin liittyvät matkakustannukset olisi laskettava yhteen ja jaettava hakijoiden kesken.

(7) Tässä asetuksessa säädetään viraston mahdollisuudesta periä maksuja sertifiointitehtävistä, joita ei mainita tämän asetuksen liitteessä mutta jotka kuuluvat asetuksen (EY) N:o 216/2008 soveltamisalaan.

(8) Hakijalla olisi oltava oikeus pyytää arvio sertifiointitehtävästä tai palvelusta maksettavaksi tulevan maksun odotettavissa olevasta määrästä. Maksettavan määrän määrittämisessä käytettyjen perusteiden on oltava selkeitä, yhdenmukaisia ja julkisia. Jos tämän määrän määrittäminen tarkoin ennalta ei ole mahdollista, viraston olisi laadittava läpinäkyvät periaatteet sertifiointitehtävästä tai palvelusta maksettavan maksun määrän arvioimiseksi.

(9) Tämän asetuksen perusteella perittäville maksuille ja palkkioille olisi vahvistettava maksuajat.

(10) Maksujen suorittamatta jättämisestä olisi säädettävä asianmukaiset seuraamukset, kuten kyseisen hakumenettelyn keskeytys, hyväksyntöjen mitätöinti, uusien sertifiointitehtävien tai palvelujen epääminen samalta hakijalta ja puuttuvan maksun takaisinperintä käytettävissä olevin keinoin.

(11) Yrityksiin päin on vallittava taloudellinen läpinäkyvyys, ja niiden on voitava ennakoida niiltä perittävien maksujen ja palkkioiden kustannukset. Samalla on säilytettävä tasapaino virastolle sen suorittamista sertifiointitehtävistä ja tarjoamista palveluista aiheutuvien kokonaiskustannusten sekä sen perimistä maksuista ja palkkioista saatavien kokonaistulojen välillä. Varainhoidon puiteasetuksen (3) säännösten mukaisesti maksut ja palkkiot olisi asetettava sen suuruisiksi, että vältetään vaje tai merkittävä ylijäämän kertyminen. Sen vuoksi maksujen ja palkkioiden tasoa olisi välttämättä tarkistettava viraston taloudellisten tulosten ja ennusteiden pohjalta, jos merkittävä vaje tai ylijäämä toistuu.

(12) Ennen maksujen muutoksia on kuultava asianomaisia osapuolia. Lisäksi viraston on annettava asianomaisille osapuolille säännöllisesti tietoja siitä, miten ja millä perusteella maksut lasketaan. Tällaisten tietojen on annettava asianomaisille osapuolille käsitys virastolle aiheutuneista kustannuksista ja viraston tuottavuudesta.

(13) Tässä asetuksessa vahvistettujen hintojen on perustuttava viraston työmäärästään ja siihen liittyvistä kustannuksista tekemiin ennusteisiin. Hintojen tarkistus olisi tehtävä noudattaen menettelyä, joka mahdollistaa viraston tämän asetuksen soveltamisesta saamaan kokemukseen, jatkuvaan resurssien ja työmenetelmien seurantaan sekä asiaan liittyviin tehokkuushyötyihin perustuvat viipymättä toteutettavat muutokset ja rahoitustarpeiden jatkuvan seurannan. Tässä yhteydessä olisi pantava merkille, että viraston velvoitteena on viimeistään tammikuusta 2016 alkaen rahoittaa perimistään maksuista ja palkkioista saamillaan tuloilla henkilöstönsä eläkejärjestelmiin suoritettavat maksut. Maksut ja palkkiot on mukautettava kattamaan kyseinen rahoitustarve.

(14) Kustannukset, jotka liittyvät viraston ilmaliikenteen hallinnan ja lennonvarmistuspalvelujen (ATM/ANS) alalla tarjoamiin palveluihin, on pystyttävä rahoittamaan lennonvarmistuspalvelujen käyttäjiltä komission täytäntöönpanoasetuksen (EU) N:o 391/2013 (4) 6 artiklan mukaisesti perittävillä maksuilla.

(15) On kohtuullista, että viraston päätöksiin haettavista muutoksista perittävät palkkiot maksetaan kokonaisuudessaan ennen kuin muutoksenhaku otetaan tutkittavaksi.

(16) Asetuksen (EY) N:o 216/2008 12 artiklan 1 kohdassa tarkoitettujen sopimusten perusteella pitäisi voida arvioida kolmansien maiden tuotteiden sertifioinnista aiheutuva todellinen työmäärä. Kyseisissä sopimuksissa kuvaillaan periaatteessa prosessi, jonka mukaisesti virasto validoi unionin kanssa asianmukaisen sopimuksen tehneen kolmannen maan antamat todistukset. Siitä aiheutuvan työmäärän ei pitäisi olla sama kuin viraston sertifiointitoiminnan edellyttämän prosessin työmäärä.

(17) Tässä asetuksessa säädetyt toimenpiteet ovat asetuksen (EY) N:o 216/2008 65 artiklan 1 kohdalla perustetun komitean lausunnon mukaiset.

(18) Asetus (EY) N:o 593/2007 olisi sen vuoksi kumottava,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Kohde

Tässä asetuksessa määritetään tapaukset, joissa maksut ja palkkiot peritään, sekä kyseisten maksujen ja palkkioiden määrät ja maksuehdot.

2 artikla

Määritelmät

Tässä asetuksessa tarkoitetaan:

a) ’maksuilla’ summia, jotka virasto perii hakijoilta sertifiointitehtävistä;

b) ’palkkioilla’ summia, jotka virasto perii hakijoilta suorittamistaan palveluista, lukuun ottamatta viraston suorittamia sertifiointitehtäviä, tai, kun on kyse muutoksenhausta, muutosta hakevalta luonnolliselta tai oikeushenkilöltä;

c) ’sertifiointitehtävällä’ kaikkia viraston toimia, joita todistusten antaminen, uusiminen tai muuttaminen asetuksen (EY) N:o 216/2008 ja sen täytäntöönpanosääntöjen mukaisesti edellyttää suoraan tai välillisesti;

d) ’palvelulla’ kaikkia viraston toimia, paitsi sertifiointitehtäviä, tavaroiden toimitus mukaan lukien;

e) ’hakijalla’ luonnollista henkilöä tai oikeushenkilöä, joka pyytää viraston suorittamaan sertifiointitehtävää tai palvelua.

3 artikla

Maksujen ja palkkioiden määrittäminen

1. Virasto saa määrittää ja periä maksut ja palkkiot ainoastaan tämän asetuksen mukaisesti.

2. Jäsenvaltiot eivät saa periä maksuja sertifiointitehtävistä, vaikka ne suorittaisivat kyseiset tehtävät viraston puolesta. Virasto maksaa jäsenvaltioille korvauksen sertifiointitehtävistä, jotka jäsenvaltiot suorittavat sen puolesta.

3. Maksut ja palkkiot ilmaistaan ja maksetaan euromääräisinä.

4. Liitteessä olevassa I ja II osassa tarkoitetut määrät indeksoidaan liitteessä olevan IV osan mukaisesti määritettyyn inflaatioon vuosittain.

5. Liitteessä tarkoitetuista maksuista poiketen voidaan niihin maksuihin, jotka peritään unionin ja kolmannen maan tekemän kahdenvälisen sopimuksen yhteydessä suoritetuista sertifiointitehtävistä, soveltaa kyseisessä kahdenvälisessä sopimuksessa vahvistettuja erityisiä määräyksiä.

4 artikla

Maksujen ja palkkioiden suorittaminen

1. Virasto vahvistaa maksuihin ja palkkioihin sovellettavat ehdot ja määrittää edellytykset, joilla virasto perii maksun tai palkkion sertifiointitehtävistä ja palveluista. Virasto julkaisee ehdot internetsivustollaan.

2. Hakijan on maksettava maksu kokonaan, mukaan lukien maksun suorittamiseen mahdollisesti liittyvät pankkimaksut, 30 kalenterivuorokauden kuluessa siitä päivämäärästä, jona virasto on lähettänyt laskun hakijalle.

3. Jos virasto ei saa maksua 2 kohdassa tarkoitetussa määräajassa, se voi periä korkoa kultakin kalenteripäivältä, jonka maksu on myöhässä.

4. Viivästyskorkona käytetään Euroopan keskuspankin perusrahoitusoperaatioihinsa soveltaman korkokannan mukaista Euroopan unionin virallisen lehden C-sarjassa julkaistua, maksuajan päättymiskuukauden ensimmäisen päivän korkoa korotettuna kahdeksalla prosenttiyksiköllä.

5. Jos virastolla on näyttöä siitä, että hakijan maksukyky voi olla heikentynyt, virasto voi hylätä hakemuksen, ellei hakija toimita pankkitakausta tai vakuustalletusta.

6. Virasto voi myös hylätä hakemuksen, jos hakija ei ole täyttänyt sertifiointitehtävistä tai viraston tarjoamista palveluista aiheutuvia maksuvelvoitteita, kunnes hakija maksaa suorittamatta olevat kyseisistä sertifiointitehtävistä tai tarjotuista palveluista aiheutuvat summat.

5 artikla

Matkakustannukset

1. Jos liitteessä olevassa I osassa tai II osan 1 kohdassa tarkoitettu sertifiointitehtävä tai palvelu suoritetaan kokonaan tai osittain jäsenvaltioiden alueiden ulkopuolella, hakijan on maksettava matkakustannukset seuraavan kaavan mukaisesti:

2. Jos kyseessä ovat II osan 2 kohdassa tarkoitetut palvelut, hakijan on maksettava siitä riippumatta, missä maantieteellisessä paikassa palvelu suoritetaan, matkakustannukset seuraavan kaavan mukaisesti:

3. Edellä 1 ja 2 kohdassa olevissa kaavoissa käytetään seuraavia tunnuksia:

d = maksettavat matkakustannukset; v = kuljetuskustannukset; a = komission soveltamat viralliset päivärahasummat, jotka kattavat majoituksen, ateriat, paikalliset matkat virkamatkapaikalla ja muut kulut (5); h1 = matkustusaika (kuinka kauan asiantuntijoilta kuluu matkan suorittamiseen), veloitetaan liitteessä olevan II osan 1 kohdassa ilmoitetun tuntitaksan mukaan; h2 = matkustusaika (kuinka kauan asiantuntijoilta kuluu matkan suorittamiseen), veloitetaan liitteessä olevan II osan 2 kohdassa ilmoitetun tuntitaksan mukaan; e = keskimääräiset matkakustannukset jäsenvaltioiden alueiden sisällä, mukaan luettuna keskimääräiset kuljetuskustannukset ja keskimääräinen matkustusaika jäsenvaltioiden alueiden sisällä, kerrottuna liitteessä olevan II osan 1 kohdassa esitetyllä tuntitaksalla. Kustannukset tarkistetaan ja indeksoidaan vuosittain.

6 artikla

Arvio maksettavaksi tulevasta summasta

1. Hakija voi pyytää arvion maksettaviksi tulevista summista.

2. Jos hakija pyytää arvion maksettaviksi tulevista summista tai tarkistetun arvion, toimet keskeytetään, kunnes virasto on toimittanut asianomaisen arvion ja hakija on hyväksynyt sen.

3. Viraston on muutettava arviota, jos tehtävä osoittautuu ennakoitua helpommaksi tai nopeammaksi toteuttaa tai jos se päinvastoin osoittautuu vaativammaksi ja hitaammaksi toteuttaa kuin virasto olisi kohtuudella voinut ennakoida.

II LUKU

MAKSUT

7 artikla

Maksujen suorittamista koskevat yleiset säännökset

1. Sertifiointitehtävän suorittamisen edellytyksenä on, että maksu on maksettu kokonaisuudessaan, ellei virasto toisin päätä arvioituaan sille koituvan taloudellisen riskin. Virasto voi veloittaa maksun yhtenä eränä hakemuksen saatuaan taikka vuosi- tai valvontajakson alkaessa.

2. Hakijalta tietystä sertifiointitehtävästä perittävä maksu muodostuu seuraavista:

a) liitteessä olevassa I osassa ilmoitettu kiinteä maksu; tai

b) vaihtelevansuuruinen maksu.

3. Edellä 2 kohdan b alakohdassa tarkoitettu vaihtelevansuuruinen maksu saadaan kertomalla todellinen työtuntimäärä liitteessä olevan II kohdan 1 kohdassa esitetyllä tuntitaksalla.

4. Jos tulevaisuudessa ryhdytään soveltamaan asetuksia, jotka koskevat viraston asetuksen (EY) N:o 216/2008 säännösten mukaisesti suorittamia sertifiointitehtäviä, virasto voi periä liitteessä olevan II osan 1 kohdan mukaisia maksuja muista sertifiointitehtävistä kuin liitteessä tarkoitetuista, kunnes viraston perimiä asianomaisia maksuja koskevat erityiset säännökset voidaan sisällyttää tähän asetukseen.

8 artikla

Maksuajanjaksot

1. Liitteessä olevan I osan taulukoissa 1–4 ilmoitetut maksut peritään hakemuskohtaisesti 12 kuukauden ajanjaksolta. Ensimmäisen 12 kuukauden ajanjakson jälkeen maksut ovat 1/365 kyseisestä vuosimaksusta päivää kohden.

2. Liitteessä olevan I osan taulukossa 5 ilmoitetut maksut peritään hakemuskohtaisesti.

3. Liitteessä olevan I osan taulukossa 6 ilmoitetut maksut peritään 12 kuukauden ajanjaksolta.

4. Liitteessä olevan I osan taulukoissa 7–11 ilmoitetut organisaatioihin liittyvät maksut peritään seuraavasti:

a) hyväksyntämaksut peritään hakemuskohtaisesti;

b) valvontamaksut peritään 12 kuukauden ajanjaksolta;

c) kaikista organisaatiossa tapahtuvista muutoksista, jotka vaikuttavat sen hyväksyntään, seuraa perittävän valvontamaksun uudelleen määrittäminen, jolloin uutta määrää sovelletaan seuraavien 12 kuukauden ajan.

9 artikla

Hakemusmenettelyn lopettaminen

1. Hakemus voidaan hylätä, jos sertifiointitehtävästä maksettavia maksuja ei ole saatu 4 artiklan 2 kohdassa säädetyssä määräajassa, ja sen jälkeen, kun virasto on kuullut hakijaa.

2. Perittävien maksujen saldo, joka määritetään tuntitaksan mukaan kuluvan 12 kuukauden jaksolta mutta joka ei ylitä sovellettavaa kiinteää maksua, erääntyy kokonaisuudessaan hetkellä, jona virasto keskeyttää sertifiointitehtävänsä, ja samoin erääntyvät matkakustannukset ja kaikki mahdolliset muut perimättä olevat maksut seuraavissa tapauksissa:

a) virasto hylkää hakemuksen; tai

b) virasto joutuu lopettamaan sertifiointitehtävän, koska i) hakijalla ei ole riittäviä resursseja; ii) hakija ei noudata sovellettavia vaatimuksia; tai iii) hakija päättää luopua hakemuksesta ja lykätä hankettaan.

3. Kun virasto hakijan pyynnöstä aloittaa aiemmin keskeytetyn sertifiointitehtävän uudelleen, se perii uuden maksun riippumatta keskeytetyistä tehtävistä jo suoritetuista maksuista.

10 artikla

Todistuksen voimassaolon keskeyttäminen tai todistuksen peruuttaminen

1. Jos suorittamatta olevia maksuja ei ole saatu 4 artiklan 2 kohdassa säädetyssä määräajassa, virasto voi keskeyttää asianomaisen todistuksen voimassaolon tai peruuttaa todistuksen sen jälkeen, kun se on kuullut hakijaa.

2. Jos virasto keskeyttää todistuksen voimassaolon vuosi- tai valvontamaksun suorittamatta jättämisen vuoksi tai koska hakija ei ole toiminut sovellettavien vaatimusten mukaisesti, kyseinen maksuajanjakso jatkuu ja hakijan on suoritettava maksut keskeytysjaksolta.

3. Jos virasto peruuttaa todistuksen, perittävien maksujen saldo, joka määritetään tuntitaksan mukaan kuluvan 12 kuukauden jaksolta mutta joka ei ylitä sovellettavaa kiinteää maksua, erääntyy kokonaisuudessaan ja samoin erääntyvät kaikki mahdolliset muut kyseisenä ajankohtana perimättä olevat maksut.

11 artikla

Todistusten palauttaminen tai siirtäminen

Jos todistuksenhaltija palauttaa tai siirtää todistuksen, perittävien maksujen saldo, joka määritetään tuntitaksan mukaan kuluvan 12 kuukauden jaksolta mutta joka ei ylitä sovellettavaa kiinteää maksua, erääntyy kokonaisuudessaan päivänä, jona palautus tai siirto tulee voimaan, ja samoin erääntyvät matkakustannukset ja kaikki mahdolliset muut kyseisenä ajankohtana perimättä olevat maksut.

12 artikla

Poikkeukselliset sertifiointitehtävät

Perittävää maksua korotetaan poikkeuksellisesti, jotta voidaan korvata kaikki virastolle hakijan esittämään erityiseen pyyntöön vastaamisesta aiheutuneet menot, jos kyseisen pyynnön vuoksi sertifiointitehtävä suoritetaan poikkeuksellisesti seuraavalla tavalla:

a) käyttämällä henkilöstöä sellaisista henkilöstöryhmistä, joiden henkilöstöä virasto ei tavallisesti käyttäisi, jos se noudattaisi tavanomaisia menettelyjään; tai

b) käyttämällä henkilöstöä niin paljon, että tehtävä suoritetaan lyhyemmässä ajassa kuin viraston tavanomaisten menettelyjen mukaisesti.

III LUKU

PALKKIOT

13 artikla

Palkkiot

1. Niiden palkkioiden määrän, jotka virasto perii liitteessä olevan II osan 1 kohdassa luetelluista palveluista, on vastattava suoritetun palvelun tosiasiallisia kustannuksia. Tätä varten viraston palvelun suorittamiseen käyttämästä ajasta laskutetaan kyseisessä luettelossa ilmoitetun tuntitaksan mukaan.

2. Niiden palkkioiden määrän, jotka virasto perii muista palveluista kuin liitteessä olevan II osan 1 kohdassa luetelluista palveluista, on vastattava suoritetun palvelun tosiasiallisia kustannuksia. Tätä varten viraston palvelun suorittamiseen käyttämästä ajasta laskutetaan liitteessä olevan II osan 2 kohdassa ilmoitetun tuntitaksan mukaan.

3. Virastolle erityisten palvelujen suorittamisesta mahdollisesti aiheutuvat kustannukset, joita ei voida riittävällä tavalla määrittää ja laskuttaa tuntitaksan mukaan, laskutetaan sisäisiä hallinnollisia menettelyjä noudattaen.

14 artikla

Palkkioiden perimisajankohta

Ellei virasto toisin päätä arvioituaan sille koituvan taloudellisen riskin asianmukaisesti, palkkiot peritään ennen kuin palvelu suoritetaan.

IV LUKU

MUUTOKSENHAKU

15 artikla

Muutoshakemusten käsittely

1. Haettaessa muutosta asetuksen (EY) N:o 216/2008 44 artiklan mukaisesti peritään muutoshakemuksen käsittelystä palkkio. Palkkioiden määrät lasketaan liitteessä olevassa III osassa vahvistettua menettelyä noudattaen. Muutoshakemus otetaan käsiteltäväksi vasta, kun muutoksenhausta perittävä palkkio on suoritettu 3 kohdassa tarkoitetussa määräajassa.

2. Jos muutoksenhakija on oikeushenkilö, sen on toimitettava virastolle valtuutetun edustajan allekirjoittama todistus, jossa eritellään muutoksenhakijan liikevaihto. Kyseinen todistus on toimitettava yhdessä muutoshakemuksen kanssa.

3. Muutoksenhakupalkkiot on maksettava viraston laatiman sovellettavan menettelyn mukaisesti 60 kalenterivuorokauden kuluessa päivästä, jona muutosta haettiin virastolta.

4. Jos asia ratkaistaan muutoksenhakijan hyväksi, virasto hyvittää muutoksenhakupalkkiot.

V LUKU

VIRASTON MENETTELYT

16 artikla

Yleiset säännökset

1. Viraston on eriteltävä tulot ja menot, jotka voidaan kirjata sertifiointitehtävistä ja tarjotuista palveluista johtuviksi.

Jotta tulot ja menot voidaan erottaa ensimmäisen alakohdan mukaisesti:

a) viraston perimät maksut ja palkkiot on pidettävä erillisellä tilillä ja niistä on pidettävä erillistä kirjanpitoa;

b) viraston on laadittava tuloista ja menoista kustannuslaskelma ja käytettävä sitä.

2. Maksuista ja palkkioista on tehtävä alustava kokonaisarvio kunkin varainhoitovuoden alussa. Arvio on tehtävä viraston edellisten taloudellisten tulosten, sen tuloja ja menoja koskevan ennakkoarvion ja sen alustavan työsuunnitelman perusteella.

3. Jos maksuista saadut kokonaistulot, jotka ovat asetuksen (EY) N:o 216/2008 65 artiklan 5 kohdan mukaista käyttötarkoitukseensa sidottua tuloa, ylittävät varainhoitovuoden lopussa sertifiointitehtävien kokonaiskustannukset, ylijäämä käytetään sertifiointitehtävien rahoitukseen viraston varainhoitoasetuksen 19 artiklan 1 kohdan a alakohdan mukaisesti.

17 artikla

Arviointi ja uudelleentarkastelu

1. Virasto antaa komissiolle, hallintoneuvostolle ja asetuksen (EY) N:o 216/2008 33 artiklan 4 kohdan mukaisesti perustetulle asianomaisten osapuolten edustajista koostuvalle neuvoa-antavalle elimelle vuosittain tiedot osatekijöistä, joiden perusteella maksujen suuruus määritetään. Kyseisissä tiedoissa on erityisesti oltava edellistä ja seuraavia vuosia koskeva kustannuserittely.

2. Virasto tarkastelee tämän asetuksen liitettä säännöllisesti uudelleen sen varmistamiseksi, että viraston perimien maksujen ja palkkioiden määrät perustuvat olennaiseen tietoon viraston ennakoitujen tulojen ja menojen perustana olevista olettamuksista.

Tätä asetusta voidaan tarvittaessa tarkastella uudelleen viimeistään viiden vuoden kuluttua sen voimaantulosta. Sitä muutetaan tarvittaessa ottaen erityisesti huomioon viraston tulot ja asiaan liittyvät kustannukset.

3. Virasto kuulee 1 kohdassa tarkoitettua asianomaisten osapuolten edustajista koostuvaa neuvoa-antavaa elintä ennen kuin se antaa lausunnon mahdollisesta liitteessä tarkoitettujen summien muutosehdotuksesta. Kuulemisen aikana virasto perustelee muutosehdotuksen.

VI LUKU

SIIRTYMÄ- JA LOPPUSÄÄNNÖKSET

18 artikla

Kumoaminen

Kumotaan asetus (EY) N:o 593/2007.

19 artikla

Siirtymäsäännökset

1. Tätä asetusta sovelletaan seuraavasti:

a) hakemuksista maksettavia liitteessä olevassa I ja II osassa esitettyjä maksuja sovelletaan kaikkiin hakemuksiin, jotka on jätetty tämän asetuksen voimaantulon jälkeen;

b) liitteessä olevan I osan taulukoissa 1–4 ja 6–12 esitettyjä vuotuisia maksuja ja valvontamaksuja sovelletaan kaikkiin käynnissä oleviin sertifiointitehtäviin alkaen seuraavasta vuosierästä, joka peritään tämän asetuksen voimaantulon jälkeen;

c) liitteessä olevassa II osassa esitettyjä tuntitaksoja sovelletaan kaikkiin käynnissä oleviin tehtäviin, joista peritään tuntitaksa, tämän asetuksen voimaantulosta alkaen;

d) edellä 3 artiklan 4 kohdassa tarkoitettu indeksointi tehdään kunkin vuoden 1 päivänä tammikuuta tämän asetuksen voimaantulon jälkeen ja ensimmäisen kerran tammikuussa 2015.

2. Sen estämättä, mitä 18 artiklassa säädetään, komission asetusten (EY) N:o 488/2005 (6) ja (EY) N:o 593/2007 säännöksiä sovelletaan edelleen niihin maksuihin ja palkkioihin, jotka eivät 20 artiklan mukaan kuulu tämän asetuksen soveltamisalaan.

20 artikla

Voimaantulo

Tämä asetus tulee voimaan sitä kuukautta seuraavan kuukauden ensimmäisenä päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä maaliskuuta 2014. Komission puolesta Puheenjohtaja José Manuel BARROSO

(1) EUVL L 79, 19.3.2008, s. 1.

(2) Komission asetus (EY) N:o 593/2007, annettu 31 päivänä toukokuuta 2007, Euroopan lentoturvallisuusviraston perimistä maksuista ja palkkioista (EUVL L 140, 1.6.2007, s. 3).

(3) Luonnos komission delegoiduksi asetukseksi unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta; asetuksen on tarkoitus tulla voimaan 1 päivänä tammikuuta 2014.

(4) Komission täytäntöönpanoasetus (EU) N:o 391/2013, annettu 3 päivänä toukokuuta 2013, lennonvarmistuspalvelujen yhteisestä maksujärjestelmästä (EUVL L 128, 9.5.2013, s. 31).

(5) Ks. kullakin hetkellä maksettavat päivärahan määrät komission EuropeAid-toimiston verkkosivustolta (http://ec.europa.eu/europeaid/work/procedures/implementation/per_diems/index_en.htm), päivitetty viimeksi 5 päivänä heinäkuuta 2013.

(6) Komission asetus (EY) N:o 488/2005, annettu 21 päivänä maaliskuuta 2005, Euroopan lentoturvallisuusviraston perimistä maksuista ja palkkioista (EUVL L 81, 30.3.2005, s. 7).